Vrou met talle haelgeweerpatrone betrapDie haelgeweerpatrone waarop beslag gelê is. Foto: Verskaf ŉ 44-jarige vrou is in hegtenis geneem nadat meer as 200 haelgeweerpatrone in haar besit gevind is. Lt.kol. Thulani Zwane, provinsiale polisiewoordvoerder van KwaZulu-Natal, het Maandag gesê die inhegtenisneming volg op ŉ gesamentlike poging deur verskeie eenhede van die polisie en die weermag. “ŉ Spesiale intelligensiegedrewe operasie is oor die naweek in die Umkhanyakude-omgewing in die noordelike gedeelte van die provinsie gehou in ŉ poging om voertuigkapings in die omgewing hok te slaan,” het Zwane gesê. Die beamptes het Saterdag inligting ontvang en opgevolg oor ammunisie wat in ŉ huis in die Emanguzi-omgewing gehou word. Die beamptes het op die huis toegeslaan en dit deursoek. Altesaam 215 haelgeweerpatrone is in die vrou se besit gevind. “Die vrou is oor die patrone uitgevra. Sy het gesê sy het dit in Mosambiek gekry en verkoop die ammunisie om ŉ bestaan te maak.” Die vrou is dadelik in hegtenis geneem op aanklag van die onwettige besit van ammunisie. Sy moet binnekort in die Emanguzi-landdroshof verskyn.